**Felhívás társadalmi egyeztetésre**

Az építésügy korábbi rendszere 2013.év elejétől jelentősen és folyamatosan átalakult. Ennek egyik elemeként bevezetésre került a partnerségi egyeztetés intézménye.

A 2013. január 1-jén hatályba lépett ***a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendeletben*** (továbbiakban: Településkódex) foglaltaknak megfelelően a Gyál Város Önkormányzatának Képviselő-testülete a 156/2013.(VI.27.) számú normatív önkormányzati határozattal elfogadta és kihirdette GYÁL VÁROS ÖNKORMÁNYZATÁNAK a településfejlesztéssel és településrendezéssel összefüggő PARTNERSÉGI EGYEZTETÉSI SZABÁLYZATÁT.

A Településkódexet az ***egyes kormányrendeleteknek a településkép védelmével és a településrendezéssel összefüggő módosításairól szóló 4000/2016.(XII.5.) Korm. rendelet*** jelentősen módosította.

A módosítás két leglényegesebb eleme, hogy

1. a Településkódex 29. és 29/A § alapján a partnerségi egyeztetés szabályait önkormányzati rendeletben kell megállapítani.
2. a Településkódex a településképi követelmények és egyes egyéb településrendezési sajátos jogintézmények című V. fejezetében új elemként megjelent a *településképi arculati kézikönyv* és a *településképi rendelet*, amelyek készítésénél is alkalmazni kell a partnerségi egyeztetés szabályait.

Előzőek alapján a legcélszerűbb a 156/2013.(VI.27.) számú normatív önkormányzati határozattal elfogadott és kihirdetett GYÁL VÁROS ÖNKORMÁNYZATÁNAK a településfejlesztéssel és településrendezéssel összefüggő PARTNERSÉGI EGYEZTETÉSI SZABÁLYZATÁNAK visszavonása és ezzel egyidejűleg Gyál Város Önkormányzatának településfejlesztési, településrendezési és településképi eszközök készítésével és módosításával összefüggő partnerségi egyeztetési szabályzatáról szóló önkormányzati rendeletet megalkotása.

Gyál Város Önkormányzat Képviselő-testületének Szervezeti és Működési Szabályzatáról szóló 18/2014. (XII.01.) önkormányzati rendelet (a továbbiakban: SZMSZ) 40.§ (3) bekezdése alapján a Képviselő-testületnek a településfejlesztési, településrendezési és településképi eszközök készítésével, módosításával összefüggő partnerségi egyeztetés szabályairól szóló …./2017. (….) önkormányzati rendelet tervezetét társadalmi egyeztetésre kell bocsátani.

Tájékoztatjuk Önöket, hogy a társadalmi egyeztetésre bocsátott rendelettervezetről a **Gyálon állandó lakóhellyel, vagy tartózkodási hellyel rendelkező lakosok és a Gyálon működő szervezetek a** **gyalph@gyal.hu** **elektronikus levélcímen keresztül nyilváníthatnak véleményt.**

Az SZMSZ 41.§ (3) bekezdése alapján a névtelenül beérkezett véleményeket azok figyelembe vétele nélkül törölni kell. **Nem vehető figyelembe** továbbá az a vélemény, amely elkésett, sérti a közerkölcsöt vagy a rendelettervezet tárgyához nem illeszkedik.

Tájékoztatjuk továbbá Önöket, hogy az Önkormányzatnak egyedi válaszadási kötelezettsége nem áll fenn a beérkezett véleményekkel kapcsolatban.

Az SZMSZ 42.§ (1) bekezdése értelmében „Az Önkormányzat a beérkezett véleményeket, a véleményező nevét és elektronikus levélcímét a rendelet végrehajtása érdekében kezelheti.” Előzőek alapján **felhívjuk a véleményezők figyelmét, hogy az adataik kezeléséhez szükséges hozzájárulást azok rendelkezésre bocsátásával az önkormányzat megadottnak tekinti.**

A társadalmi egyeztetés tárgyát képező rendelet tervezet és mellékletei **a** [**www.gyal.hu/hirdetmények**](http://www.gyal.hu/hirdetm%C3%A9nyek) **menüpont alatt található.**

**A közzététel időpontja**: 2017. április 13. napja.

**A véleménynyilvánításra nyitva álló lehetőség**: 2017. április 25. 16:00 óráig áll fenn.

Várjuk a rendelettervezettel kapcsolatos véleményüket.

**Gyál, 2017. április 13.**

**Tisztelettel:**

|  |  |
| --- | --- |
|  | **Pápai Mihály** |
|  | **polgármester** |